OW Bunker i fik onsdag meldingen om svindel på trekvartmilliard kroner i selskabet. Det siger Niels Henrik Jensen, bestyrelsesformand i OW Bunker, til TV2/Nord. Han forklarer, at OW Bunker onsdag middag fik besked om den massive millionsvindel, da manden bag det hele gik til bekendelse på hovedkontoret i Nørresundby. Her indrømmede manden at have stået bag svindelnummeret, der har kostet OW Bunker 743 millioner kroner. Det store nordjyske selskab, der blev børsnoteret i marts, er nu i fare for at gå konkurs. - Det er en forfærdelig situation for alle. Chok er ikke et ord, der kan dække, hvad vi føler, siger Niels Henrik Jensen, bestyrelsesformand hos OW Bunker, til TV2/Nord. Overlever OW Bunker det her? - Det er det, vi arbejder på. Nu skal vi gøre, hvad vi kan for at redde virksomheden. Resten er ren spekulation, siger Niels Henrik Jensen. Vi følger i løbet af hele dagen situationen omkring OW Bunker her på vores hjemmeside og i vores tv-udsendelser.

Referat:
Manden bag svindelnummeret, der kan koste det nordjyske selskab livet, indrømmede onsdag over for ledelsen at have stået bag svindel for en trekvartmilliard kroner.